Document ID: 32007R1527

PADOMES REGULA (EK) Nr. 1527/2007
(2007. gada 17. decembris),
ar kuru groza Regulu (EK) Nr. 1255/96, kas uz laiku atliek kopīgā muitas tarifa autonomos nodokļus dažiem rūpniecības un lauksaimniecības produktiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 26. pantu,
ņemot vērā Komisijas priekšlikumu,
tā kā:
(1)
Kopienas interesēs ir pilnībā vai daļēji atlikt kopīgā muitas tarifa autonomos nodokļus sešdesmit sešiem jauniem produktiem, kas nav norādīti Padomes Regulas (EK) Nr. 1255/96 (1) pielikumā.
(2)
Pieci produkti, kas patlaban ir norādīti pielikumā Regulai (EK) Nr. 1255/96, būtu jāsvītro no minētā saraksta, jo paturēt spēkā kopīgā muitas tarifa autonomo nodokļu atcelšanu šiem produktiem vairs nav Kopienas interesēs.
(3)
Turklāt ir jāizdara grozījumi dažu produktu aprakstā, lai ņemtu vērā produktu tehnisko attīstību un ekonomiskās tendences tirgū. Šie produkti būtu jāuzskata par svītrotiem, tāpēc tie būtu jāiekļauj atpakaļ sarakstā kā jauni produkti.
(4)
Ņemot vērā daudzos grozījumus, kas stāsies spēkā 2008. gada 1. janvārī, Regulas (EK) Nr. 1255/96 pielikums skaidrības labad būtu jāaizstāj ar pilnīgi jaunu pielikumu, kas stājas spēkā tajā pašā dienā un kurā jauni un laboti ieraksti ir atzīmēti ar zvaigznīti.
(5)
Pieredze rāda, ka attiecībā uz Regulas (EK) Nr. 1255/96 pielikumā norādītajiem atlikšanas pasākumiem ir jāparedz nodokļu atlikšanas spēkā esības beigu termiņš, lai nodrošinātu, ka tiek ņemtas vērā tehnoloģiskās un ekonomiskās izmaiņas. Tas nedrīkstētu izslēgt atsevišķu pasākumu priekšlaicīgu pārtraukšanu vai to turpināšanu pēc minētā termiņa beigām, ja tam ir ekonomisks pamatojums un ja ir ievēroti principi, kas izklāstīti Komisijas 1998. gada Paziņojumā par autonomo tarifu atcelšanu un kvotām (2).
(6)
Tāpēc būtu attiecīgi jāgroza Regula (EK) Nr. 1255/96.
(7)
Ņemot vērā šīs regulas ekonomisko nozīmi, ir jāizmanto steidzamības iemesli, kas paredzēti 1.3. punktā Protokolā par dalībvalstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienas dibināšanas līgumam.
(8)
Tā kā šajā regulā paredzētie spēkā esamības periodi sākas 2008. gada 1. janvārī, tā būtu jāpiemēro no tās pašas dienas, un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulas (EK) Nr. 1255/96 pielikumu aizstāj ar šīs regulas pielikumu.
2. pants
Attiecībā uz pielikumā norādītajiem produktiem kopīgā muitas tarifa autonomo nodokļu atlikšanu uz laiku piemēro no 2008. gada 1. janvāra. Atlikšanas pasākumi ir spēkā līdz pielikumā norādītajiem datumiem.
3. pants
Kopīgā muitas tarifa autonomo nodokļu atlikšanu produktiem ar Taric kodiem 2903399020, 2932298575, 2933199010, 2933399970, 3920621961 un 3920621963 beidz piemērot no 2008. gada 1. janvāra.
4. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2008. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 17. decembrī

Labels: 3
1
6